Τουλάχιστον 49 πρώην και εν ενεργεία βουλευτές έχουν μη εξυπηρετούμενα δάνεια που έχουν λάβει από τον προϋπολογισμό της Βουλής! Μερικοί εξ αυτών ίσως να κληθούν να ψηφίσουν μέτρα για τα κόκκινα δάνεια των απλών πολιτών…

Οπως αναφέρει ο «Ελεύθερος Τύπος της Κυριακής», το συνολικό ύψος αυτών των μη εξυπηρετούμενων δανείων φτάνει τα 700.000 ευρώ και συνεχώς μεγαλώνει, φέρνοντας «πονοκέφαλο» στις αρμόδιες υπηρεσίες της Βουλής.

Να σημειωθεί ότι πρόκειται για άτοκα δάνεια των βουλευτών από την Βουλή, όχι από τραπεζικά ιδρύματα.

Το ζήτημα, προσθέτει ακόμη η εφημερίδα, απασχόλησε πριν από λίγες ημέρες την αρμόδια Επιτροπή και αποφασίστηκε να προχωρήσουν στις απαραίτητες κινήσεις που προβλέπονται για τις ληξιπρόθεσμες οφειλές.

Για τους οφειλέτες δόθηκε η δυνατότητα να μπουν σε ρύθμιση με 48 δόσεις, αλλά μόνο 13 από αυτούς μπήκαν στη σχετική ρύθμιση. Και αυτοί, πάντως, πλήρωσαν μόνο την πρώτη δόση, οπότε οι οφειλές τους κατέστησαν ληξιπρόθεσμες.

Αλλοι 25 βουλευτές δεν έκαναν κάποια κίνηση για να μπουν στη ρύθμιση, αφήνοντας συνολικές ανεξόφλητες οφειλές 190.000 ευρώ.

Σε σύσκεψη που έγινε τις προηγούμενες ημέρες στο Κοινοβούλιο αποφασίστηκε να ξεκινήσει η διαδικασία για τα βουλευτικά «κόκκινα δάνεια» και οι υποθέσεις να προωθηθούν στην Εφορία, η οποία με τη σειρά της θα μπορεί να προχωρήσει σε κατασχέσεις λογαριασμών και σε κάθε άλλο ένδικο μέσο προκειμένου να διεκδικήσει το Δημόσιο τις οφειλές.